- Regnorme! Yes, lyder det bag træstammen. Børnehavebørnene fra Herningvej Skole i Aalborg er i fuld gang med et slag naturbingo. Skolen har flyttet undervisningen fra klasselokalet og ud i det fri, hvor de har opholdt sig hele ugen. I denne uge deltager børnehaveklasser fra hele landet i tema-ugen 'Den Lille Spejder-uge'. Her er formålet at vække de yngste skoleelevers nysgerrighed for naturen. - Der er bare noget helt andet ved at komme ud i naturen. Der er luft og rum til børnene. Der er så mange sanseoplevelser, de kan gribe fat i, siger Søren Knutzon, børnehaveklasseleder på Herningvej Skole. Inddelt i små patruljer går børnene til opgaven med stort engagement. - Jeg elsker naturen, fordi det er så dejligt at nyde vejret, siger Kamilla Johannesen, der er elev i børnehaveklassen. Endeløse muligheder for leg og læring Spørger man klasselederen er der adskillige fordele ved at tage børnene med ud i det fri. - De skal ikke slås om en gynge eller en fodbold. Herude er der plads til dem allesammen. Og de finder hver især deres gren eller vandhul eller, hvad det nu kan være, og så er de sammen på en helt anden måde, siger Søren Knutzon. Og børnene kan sagtens se det sjove ved at lege og lære under åben himmel. - Man kan gemme sig bag ved et træ, hvis nu man leger fangeleg, siger Kamilla Johannesen. - Der er vand, man kan fiske, og det er bare sjovt at lege herude, siger Valdemar Riis Nielsen. - Og så er deres koncentration også bare mærkbart bedre, så snart vi kommer ud. Der er ikke ret mange, der har spurgt, hvornår skal vi hjem, hvornår skal vi videre med noget andet. De griber det, der er. Og derhjemme bliver jeg bare nødt til at køre det i meget korte intervaller, fordi det kræver bare meget af børn i den alder at sidde stille, siger Søren Knutzon, børnehaveklasseleder på Herningvej Skole.

Opsummering:
I alt er 700 børnehaveklasser tilmeldt "Den Lille Spejder-uge".